4.3.2022 г.
BG
Официален вестник на Европейския съюз
C 105/31
Икономика: поддържане и развитие на цялостната верига на доставки в автомобилната промишленост в рамките на ЕС 3.6.
Насърчаване на промишленото сътрудничество.
Огромните бюджети за научноизследователска и развойна дейност (в момента 60 милиарда евро годишно), които понастоящем се инвестират в развитието на декарбонизирана, свързана, автоматизирана и споделена мобилност, изискват промишлено сътрудничество и публично-частни партньорства.
В това отношение разгръщането на партньорства за иновации по клъстер 5 (климат, енергия, мобилност) на „Хоризонт Европа“ (чист водород, акумулаторни батерии, свързана и автоматизирана мобилност, автомобилен транспорт с нулеви емисии, стимулиране на градския преход) заслужава пълна подкрепа.
Освен това промишлените алианси под егидата на Европейската комисия (като тези за акумулаторни батерии, водород, суровини и обявения алианс за веригата за създаване на стойност на горива от възобновяеми източници и на горива с ниски въглеродни емисии) осигуряват широка и отворена платформа за установяване на стратегически пътни карти и координация на научноизследователската и развойната дейност, инвестициите и въвеждането на пазара на нови иновации.
И накрая, обединяването на публични и частни ресурси във ВПОИ очевидно ще укрепи европейската верига на доставки в автомобилната промишленост, ще намали стратегическите зависимости и ще насърчи двойния екологичен и цифров преход.
Трябва да се разгледа възможността за нови ВПОИ: свързани и автоматизирани автомобили, кръгова икономика, интеграция на енергийни системи, доставка на суровини, основана на данни икономика, полупроводници. 3.7.
Предизвикателства пред развитието на устойчива и кръгова верига за създаване на стойност на акумулаторните батерии (8) в рамките на ЕС Локализирането на производството на акумулаторни батерии и горивни клетки трябва да бъде ключова цел на ЕС.
Алиансите на ЕС за акумулаторни батерии и водород заслужават да бъдат подкрепени и трябва да им бъдат предоставени достатъчно ресурси.
Тези промишлени алианси трябва да доведат до мащабни инвестиции в производствени мощности и да осигурят хиляди работни места в Европа.
Трябва да се положат усилия за предотвратяване на раздробяването между регионите на Европа, както се вижда в момента. 3.8.
Мегатенденцията на свързани и автоматизирани автомобили може да доведе до промяна в добавената стойност от продажба и обслужване на превозни средства към нови революционни бизнес модели, базирани на основани на данни услуги и мобилността като услуга.
Автомобилната екосистема трябва да бъде подготвена за навлизане и осигуряване на присъствието си в тези нови бизнес модели.
Това ще изисква технологични и регулаторни стандарти за предоставяне на нови иновативни услуги за мобилност, като заплащане за ползване, рекламиране въз основа на местоположението, актуална информация за изминатото разстояние/поддръжка на превозните средства.
Изграждането на европейско пространство на данни за мобилността ще бъде от ключово значение и за осигуряването на европейската водеща позиция в областта на услугите за цифрова мобилност.
Също така ще е необходимо да се внедри необходимата цифрова комуникационна инфраструктура и да се разработят пътни карти за повишаване на нивата на автоматизация (включително рамка за широкомащабни тестове, достъп до данни и нов подход за одобряване на типа на превозните средства).
Освен това трябва да се оцени дългосрочното въздействие на все по-автоматизираните превозни средства, по-специално върху работните места и етичните въпроси, тъй като това ще бъде важно за гарантиране на приемането им от обществото.
И накрая, тъй като товарният транспорт може да се засили в бъдеще (електронна търговия), трябва да се разработят интелигентни решения за транспортна мобилност, базирани на мултимодалната организация на транспорта, икономическата ефективност (комбинации от превозни средства с голям капацитет) и устойчивите видове транспорт, като се използват решения за автоматизация и свързаност в логистичната верига. 3.9.
Интелигентните технологии и цифровите решения, базирани на модела „Индустрия 4.0“, трябва да подкрепят интеграцията на производствените системи и да спомагат за тяхното по-гъвкаво развитие.
Подобрените производствени системи (не само интегриране на производствените процеси на равнището на предприятието) по цялата верига на доставки ще направят веригите на доставки в автомобилната промишленост по-устойчиви и ще подкрепят конкурентоспособността.
Цифровизацията трябва да бъде подкрепена чрез създаване на пространство на промишлени данни за сектора.
Тези технологии обаче водят и до повишена автоматизация с отрицателно въздействие върху работните места и на този въпрос трябва да се обърне внимание. 3.10.
Поддържане на еднакви условия на конкуренция в световен мащаб.
Европа трябва да има амбицията да запази силната си позиция в областта на износа в автомобилната промишленост.
Следователно трябва да се предприемат действия за: — стремеж към реципрочност в търговските отношения (достъп до пазара, обществени поръчки, инвестиции, зачитане на ПИС, субсидии); — сключване на двустранни споразумения за свободна търговия (включващи глава за автомобилния транспорт/превоз); — борба срещу нелоялните търговски практики (субсидии, двустранни споразумения за свободна търговия, разлики в цената на въглерода, социален и екологичен дъмпинг); — насърчаване на международното сътрудничество в областта на екологично чистите автомобили и нисковъглеродните горивни технологии.
(8)
В това отношение ролята на европейския регламент относно батериите е описана подробно в Становище на Европейския икономически и социален комитет относно „Изисквания за устойчивост на акумулаторните батерии в ЕС“ (ОВ C 220, 9.6.2021 г., стр. 128).